Tshwane lê klag oor 'verdoemende' klankopname | Maroela Media
Die Tshwane-metro het aanklagte van afpersing aanhangig gemaak in verband met 'n klankopname wat op sosiale media versprei word en glo verdoemende inhoud bevat rakende eerste burger Stevens Mokgalapa.
Daar word beweer die klankopname is van 'n gesprek tussen Mokgalapa en Sheila Senkubuge, burgemeesterskomiteelid vir paaie en vervoer, kort voor hulle glo intiem verkeer het. In die klankopname kan glo ook gehoor word hoe verskeie topamptenare bespreek word.
Volgens die metro beskou Mokgalapa en Senkubuge die klankopname in 'n baie ernstige lig. "Dit is nie net onwettig om dit ingevolge die strafproseswet te bekom nie, maar dit word ook gebruik om die Tshwane-metro af te pers en onbehoorlike gunste te probeer bekom."
Mokgalapa het gesê hulle is al 'n paar dae lank bewus van die klankopname en dat dreigemente om dit vry te stel deur 'n tussenganger aan hul gekommunikeer is. Volgens die burgemeester is daar sekere onwettige eise gemaak, insluitend die onmiddellike heraanstelling van vier amptenare wat tans geskors is.
"Ons het albei geweier om toe te gee aan die eise van hierdie individue wat verwag dat ons die wet moet oortree, sodat hulle maklik weer toegang tot die munisipaliteit kan kry. Dit is ondanks die ernstige aard van die aantygings wat hulle in die gesig staar. Ons sal nie die eed van ons ampte opoffer en die vertroue wat die mense van Tshwane in ons geplaas het, verraai nie," het Mokgalapa gesê.
Die Tshwane-metro het intussen klagte van afpersing by die Brooklyn-polisiestasie aanhangig gemaak. Die metro het gesê hy verwag dat wetstoepassingsagentskappe agter die kap van die byl sal kom rakende hierdie pogings om die munisipaliteit te verander in 'n bastion van onwettige aktiwiteite waar van leiers verwag word om ander pad te kyk.
"Indien die amptenare wat glo hiervoor verantwoordelik is dan niks verkeerd gedoen het nie, hoekom probeer hulle verdagte maniere gebruik om terug in die munisipaliteit te kom in plaas daarvan om hulself aan die tugprosedures te onderwerp?
"As hulle inderdaad die teikens is van 'n veldtog om die munisipaliteit van sekere individue te suiwer soos wat beweer word, moet hulle die dissiplinêre proses gebruik om hul onskuld te bewys."
John Moodey, leier van die DA in Gauteng, het gesê die party het kennis geneem van die ernstige aantygings wat teen Mokgalapa en Senkubuge gemaak word.
"Die DA se politieke leierskap sal met die burgemeester ontmoet, terwyl die party se federale regskommissie opdrag gegee is om 'n interne ondersoek van stapel te stuur."
Volgens Moodey sal die DA toepaslik optree wanneer sulke ernstige aantygings aan die lig kom en hierdie saak sal dus met groot omsigtigheid hanteer word.
DA In die nuus Stevens Mokgalapa Tshwane-metro
Lyk my die DA stort in duie, maar hoe weet Moeroela dat hulle intiem verkeer het? Is dit ook op die video? Dan is dit DA porno.